<p>Băieții de la <strong>Goodbye to Gravity</strong> m-au rugat sa fac o recenzie viitorului lor album, <em><strong>"Mantras of War"</strong></em>. Am declinat solicitarea lor, pentru că, așa cum le-am scris, nu consider că știu suficient pentru a face o recenzie adevărată. M-am gândit însă să scriu câteva rânduri cu <span style="text-decoration: underline;">părerea mea de ascultător</span>, așa că am luat albumul la ascultat da capo al fine și dați-mi voie să vă împărtășesc și vouă cele ce mi-au trecut prin minte.</p> <p><img class=" alignright size-full wp-image-1176" style="margin-left: 10px; float: right;" src="http://definite.ro/_development/wp-content/uploads/2015/08/GTG-Mantras-cover.jpg" alt="GTG-Mantras-cover" width="300" height="300" />S-o luăm metodic, cu prima piesă, <em>"The Day We Die"</em>, piesă pe care ați putut-o asculta în programele Definite Rock. O piesă solidă, așezată, cu o secție ritmică bine pusă la punct. O piesă clasică de metal... până la refren, unde vocea intră într-o linie melodică surprinzătoare și foarte aerisită. Ca o gură de aer proaspăt după ce ai stat încordat și concentrat pe strofă.<br />Și <strong>Goodbye to Gravity</strong> continuă să ne surprindă și cu cea de-a doua piesă, <em>"Shadow Puppets"</em>, unde contrastul e creat de solo-ul de chitară foarte melodios, ca stil către rock clasic mai degrabă, însă al naibii de potrivit.<br />Piesa a treia, <em>"Atonement"</em>, e o piesă de stare, o piesă de atmosferă, cel puțin așa o consider eu, cu armonii vocale foarte bine studiate, cu pasaje care duc puțin către progressive.<br />A patra piesă, e exact așa cum îi spune si titlul, <em>"Four Minutes of Rage"</em>, dură, furioasă pe alocuri, iar vocea m-a dus cu gândul către <em><strong>Linkin Park</strong></em>. Poate alții vă vor da alte referințe, dar eu asta știu, asta scriu (ca să-mi iasă și o mică rimă).<br />Uite-așa, pe neobservate, am ajuns și la piesa cinci, <em>"Rise From the Fallen"</em>, o piesă care m-a făcut să mă gândesc la expresia "marșul sufletelor căzute", un fel de imn al drumului către lumină. Nu mă intrebați de ce, nici eu nu știu, dar asta mi-a sugerat.<br />A șasea piesă a albumului, <em>"Heed the Call"</em>, vine cu un contrast surprinzător, însă foarte bine venit, între strofa, cu growl-ul de rigoare și refrenul foarte melodios, punctată pe alocuri cu accente progressive, ceea ce ma face să cred că tendința asta a băieților nu e tocmai întâmplătoare.<br />La cea de-a șaptea piesă, <em>"What If"</em>, nu vă lăsați păcăliți de ritm și de growl, de chitările dure, este de fapt piesa slow care n-ar trebui să lipsească de pe niciun album. Foarte interesante efectele pe voce care contribuie la atmosfera piesei.<br />Surpriza vine la piesa opt și nu pentru că este un cover după <strong>Babylon Zoo</strong> - <em>"Spaceman"</em>, pentru că nu sună deloc ca un cover, e mai degraba o rescriere a piesei în stilul <strong>Goodbye to Gravity</strong>, o surpriză foarte plăcută. Mă rog, poate fanii înfocați <strong>Babylon Zoo</strong> nu vor fi de aceeași părere, dar e treaba lor.<br />Eheee, cum vă spuneam, tendința către progressive nu e întâmplătoare și asta se vede cel mai bine la cea de-a noua piesă, <em>"This Life Is Running Out"</em>. Da, cu o linie ritmică înșelătoare pe ici pe colo, care ne arată că băieții știu foarte bine ce fac, piesa se duce bine de tot către progressive.<br />Și ajungem și la ultima piesă de pe album, <em>"Ode to a Sacrifice"</em>, care pare mai degrabă un nou început decât un final de capitol. O odă, e drept, într-un sens mai neconvențional. Iar pe la mijlocul ei a venit și cireșica de pe tort, un pasaj acustic ce m-a facut să mă gândesc la <strong>Jeff Wayne</strong> și <strong><em>"The War of the Worlds"</em></strong>.<br />De fapt, dacă stau să mă gândesc bine, tot albumul ar putea fi o viitoare coloană sonoră a unui film ce s-ar numi, cum altfel, <em><strong>"Mantras of War"</strong></em>. Poate o să vi se pară ciudat ce vă scriu acum, dar câteva din solo-urile de chitară m-au dus cu gândul chiar către <strong>Jean Michel Jarre</strong> (!?).<br />Una peste alta, încă un album pe care o să-l adaug la colecția personală, pentru că merită.<br />Nu uitați să dați năvală la lansarea de pe 30 octombrie, din Colectiv, pentru că aveți ce vedea și asculta.</p> <p><em>Notă: Dacă cineva nu e de acord cu mine, să fie sănătos, eu asta am știut, asta am scris.</em></p> <p style="text-align: right;">Cătălin Roșioru<br /><span style="color: #cd0000;">Definite Rock</span></p>