<img class=" wp-image-3120 alignright" src="http://definite.ro/_development/wp-content/uploads/2016/02/Stelele-Rockului-16apr-210x300.jpg" alt="Stelele-Rockului-16apr" width="338" height="483" />Primăvara aduce o mare surpriză pentru iubitorii muzicii rock din România: după doi ani, festivalul <em><strong>Stelele Rockului Românesc</strong></em> revine pe scena <span style="text-decoration: underline;">Arenelor Romane din București</span>. Pe <span style="text-decoration: underline;">16 aprilie 2016, de la orele 20:00</span> vom asista la o premieră: pentru prima dată pe aceeași scenă vor urca unele dintre cele mai importante formații ale momentului din România: <strong>Trooper, Bucovina, Altar, Negură Bunget, Luna Amară</strong> și <strong>Truda</strong> vor oferi iubitorilor muzicii rock din România o seară de neuitat, un eveniment pe care niciun ascultător de muzică rock nu are voie să-l rateze. Evenimentul va fi prezentat de Cristian Hrubaru și îl va avea ca invitat special pe legendarul Nicu Covaci, liderul formației <em><strong>Phoenix</strong></em>.

După o primă ediție care i-a adus pe aceeași scenă pe <em>Cristi Minculescu, Nuțu Olteanu, Paul Ciuci, Leluț Vasilescu, Ovidiu Lipan Țăndărică, Florian Stoica, Victor Solomon, Dan Iliescu, Gabi Nicolau, Eugen Mihăescu</em> și mulți alți artiști importanți din rock-ul autohton, de data aceasta pe scenă vor urca trupele cu cea mai bogată activitate din ultimii ani.

<strong>Altar (Cluj-Napoca)</strong> este un nume care nu mai are nevoie de nicio prezentare. Andy Ghost, Teo Peter jr. &amp; Co. au făcut istorie în muzica rock din România, albumele formației fiind binecunoscute multor generații de rockeri români.

<strong>Negură Bunget (Timișoara)</strong> este cea mai cunoscută formație românească de muzică rock la nivel european. Cu o activitate de peste 20 de ani, formația timișoreană este cunoscută pentru show-urile în care atmosfera și temele muzicale se îmbină în mod spectaculos, purtând auditoriul în timpuri imemoriale.

<strong>Bucovina (Iași)</strong> este una dintre cele mai apreciate formații din ultimii ani din rockul românesc, a cărei muzică abordează teme folclorice în registrul folk metal și viking metal.  Cel mai recent album, <em><strong>"Nestrămutat"</strong></em>, lansat în anul 2015, a fost votat cel mai bun album rock al unei trupe românești.

<strong>Luna Amară (Cluj- Napoca)</strong> este una dintre cele mai bune formații de alternative din România, muzica formației fiind prezentă pe toate scenele importante din România. Mesajul social puternic, prezent în versurile pieselor, și-a găsit ecou în inimile multor ascultători de muzică rock.

<strong>Truda (Cluj-Napoca)</strong> este o formație binecunoscută pentru piesele pline de energie și pentru textele non-conformiste. Cu 3 EP-uri și două albume la activ, băieții vin la București hotărâți să facă un show total.

<strong>Trooper</strong>, gazda festivalului, este una dintre cele mai iubite formații rock din România. După 20 de ani de activitate și 7 albume la activ,  cei șase troopeți promit o seară de neuitat, alături de ceilalți prieteni care vor urca pe scenă.

Pentru acest eveniment s-au pus în vânzare bilete la prețul de 60 de lei. Biletele se pot achiziționa de pe <a href="http://www.iabilet.ro">www.iabilet.ro</a>, magazinul Muzica, rețeaua de magazine Say Shops, UMAN, Senia, IQ Box, agențiile Perfect Tour, stația de Metrou Unirii I, Hard Rock Cafe și de la cele peste 1500 de automate self-serving Zebra Pay.