<p><strong>White Walls</strong>, probabil cea mai lăudată apariție a ultimilor ani pe scena metal autohtonă, se întoarce după patru ani în recital la Câmpulung Muscel.</p> <p>Metalul progresiv abordat de formația înființată în 2009, la Constanța, propune un melanj de întuneric și lumină, riff-uri agresive și acorduri melancolice, explozii și implozii de dinamică, cu influențe din numeroase alte genuri musicale și trimite cu gândul la trupe precum <em><strong>The Postman Syndrome, Textures, The Ocean, Between The Buried And Me, Opeth, Tool, Karnivool, Protest The Hero</strong></em> sau <em><strong>Extol</strong></em>.</p> <p><img class=" alignright size-full wp-image-1126" style="margin-left: 10px; float: right;" src="http://definite.ro/_development/wp-content/uploads/2015/07/White-Walls.jpg" alt="White-Walls" width="333" height="222" />Albumul de debut, <em><strong>"Mad Man Circus"</strong></em> (Asiluum Netlabel, 2010) a fost primit ca o revelație și a fost aclamat atât de presa de specialitate cât și de public, primind exclusiv recenzii pozitive din partea instituțiilor media naționale și internaționale.</p> <p><em><strong>"Mad Man Circus"</strong></em>&nbsp;a fost susținut și promovat de formație printr-o serie de turnee în țară, precum și printr-un turneu în Europa de Vest, cuprinzând 15 concerte în 7 țări. Ca piesă centrală a acestui turneu, <strong>White Walls</strong> a fost prima trupă românească invitată să cânte la festivalul <em><strong>ProgPower Europe</strong></em>.</p> <p>În 2013, după două veri în care au cântat la cele mai mari festivaluri și pe cele mai mari scene ale României, trupa a intrat în studio pentru a înregistra cel de-al doilea material discografic.</p> <p>Albumul <em><strong>"Escape Artist"</strong></em>, lansat pe 10 octombrie 2013, a fost înregistrat în trei studio-uri din România (Next Dog Studio și NoCity Studio din București și Luna Recording Studio din Cluj-Napoca), generând imediat mult interes și reacții timpurii de tipul “albumul anului”.</p> <p>De partea de mixing și recording s-a ocupat Marius Costache (studio148.ro) în vreme ce responsabil de master a fost Alan Douches (West West Side Music), cunoscut pentru lucrul cu <em><strong>Converge, Mastodon, Sepultura, Kvelertak</strong></em> și numeroși alți artiști.</p> <p>Albumul a fost lansat și într-o ediție limitată digipack CD+DVD, afișând grafica superbă a lui Costin Chioreanu pe un suport de mucava finisat manual, cu o broșură/poster cu două fețe.</p> <p>Membri:</p> <ul> <li>Eugen Brudaru – voce</li> <li>Șerban-Ionuț Georgescu – chitară bass</li> <li>Marian Mihăilă – tobe</li> <li>Alexandru Dascălu – chitară</li> </ul> <p>Festivalul <em><strong>Posada Rock 2015</strong></em> este organizat de <em>Asociaţia Rock Culture</em> în parteneriat cu Primăria Municipiului Câmpulung şi se va desfăşura <span style="text-decoration: underline;">în perioada 4-5 septembrie pe Stadionul Municipal din Câmpulung Muscel</span>. Un spaţiu destinat campării va fi amenajat în imediata vecinătate a zonei care găzduieşte festivalul. Camparea va fi gratuită pentru deţinătorii de bilet sau abonament.</p> <p>Biletele şi abonamentele au următoarele preţuri:</p> <ul> <li>20 lei biletul pentru o zi</li> <li>30 de lei abonamentul pentru cele două zile de festival</li> </ul> <p>și le găsiți pe www.iabilet.ro, în rețeaua iabilet (Magazinul Muzica, Rețeaua Say Shops - partener Orange, Magazinul V Generation de pe calea Moșilor, Magazinele IQBox și Uman, Agențiile Perfect Tour) și pe cele 1500 de terminale self-service ZebraPay din Kaufland, Cora, Auchan, Carrefour și Mega Image din toată țara.</p>