<strong>Alternosfera, Coma, Altar, Trooper, Untold Faith, For the Wicked</strong> şi <strong>Trans Express</strong> se alătură nord irlandezilor de la <strong>Therapy?</strong> şi germanilor de la <strong>Rage</strong>, completând astfel lineup-ul ediţiei aniversare de 30 de ani a <em><strong>Festivalului Posada Rock</strong></em>, care va avea loc <span style="text-decoration: underline;">în perioada 2-4 septembrie la Câmpulung Muscel</span>.

<strong>Alternosfera</strong>, trupa de rock alternativ înfiinţată în anul 1998 în Republica Moldova, a devenit de-a lungul timpului una dintre cele mai iubite şi apreciate trupe din peisajul muzical românesc. Formaţia are la activ cinci albume de studio, cel mai recent material discografic fiind <em><strong>„Haosoleum”</strong></em>, lansat în octombrie 2015. În 2015, <strong>Alternosfera</strong> a fost desemnată pentru al doilea an consecutiv <em>„Best Romanian Alternative Rock Band”</em> la <em><strong>Metalhead Awards</strong></em>. Concertele <strong>Alternosfera</strong> sunt recunoscute ca fiind o explozie de energie, un dialog între trupă şi public.

<strong>Coma</strong> s-a înfiinţat în anul 1999, în Bucureşti, ca grup de nu metal, reunind foşti membri ai trupelor <strong>Daft Allison</strong> şi <strong>Ska Burger</strong>. <em>„Nu vreau fetiţo casa”, „Bruce Lee vs Vandam”. „În mine în şoaptă”, „Stai”, „Coboară-mă-n rai”, “Cântă-mi povestea”, „Chip”, „Document”</em>  sunt doar câteva dintre cele mai iubite piese ale formaţiei. De la înfiinţare până în prezent, trupa a susţinut zeci de concerte în România şi a fost prezentă la multe festivaluri importante, precum <em><strong>Bestfest, Penisula, Coke Live, Stuffstock</strong></em> şi a deschis concertele unor trupe/artişti precum<strong> Linkin Park, Deftones, Incubus, Sepultura, Ozzy Osbourne, Therapy?, Biohazard, Soulfly, Ignite, Hed PE, Harmful feat Billy Gould (Faith No More)</strong> sau <strong>Born from Pain &amp; Skunk Anansie</strong>.

Înfiinţată la Cluj-Napoca, formaţia <strong>Altar</strong> s-a impus încă de la primele apariţii live ca fiind una dintre cele mai prodigioase trupe rock din România. Promotoare a muzicii de atitudine, Altar a scris un important şi consistent capitol din istoria muzicii rock româneşti, editând două EP-uri şi cinci albume, concertând cu succes în toată ţara, fiind nominalizată şi desemnată în repetate rânduri de către public şi presa de specialitate drept cea mai bună trupă rock românească. <strong>Altar</strong> a bifat numeroase participări în cadrul evenimentelor şi festivalurilor de anvergură din tară şi nu numai: <em><strong>Skip Rock, Peninsula, Posada, Rock’n Iaşi, Bucovina Rock Castle, Sziget Festival - Ungaria, Wacken Open Air – Germania</strong></em>.
Pentru concertele din 2016, <strong>Altar</strong> pune în scenă <em><strong>„Rapsodia Românească”</strong></em>, un show rock modern, cu inserţii electro şi etno-folclorice, proiecţii video dinamice, un adevărat spectacol audio-vizual de calibru internaţional.

<strong>Trooper</strong> este o formaţie de heavy metal care se bucură de aprecierea şi susţinerea fanilor, dar şi a presei de specialitate. Trupa are o activitate de 20 de ani, timp în care a lansat şapte albume de studio, a susţinut peste 500 de concerte în faţa a mai mult de 600.000 de oameni. Dar <strong>Trooper</strong> nu înseamnă doar cifre: înseamnă muzică de calitate făcută cu dăruire şi din pasiune pentru iubitorii rockului autohton. De-a lungul carierei, formaţia a cântat pe aceeaşi scenă cu <strong>Scorpions, Iron Maiden, Judas Priest, Europe, Nazareth, Manowar, Rasmus, Prodigy, Whitesnake, W.A.S.P.</strong> etc.
<strong>Trooper</strong> pregateşte un nou album ce va purta numele <em><strong>„În ziua a opta”</strong></em> şi este programat să apară în noiembrie 2016.

Trupa clujeană <strong>For the Wicked</strong> este una dintre cele mai interesante şi ambiţioase apariţii pe scena metal din România, dovadă fiind câştigarea a numeroase premii importante în primul an de la înfiinţare (2015): <em>„Best Metal Newcomer”</em> la <em><strong>Metalhead Awards</strong></em>, premiul <em>Low5Bass Studio</em> la <em><strong>GBOB România</strong></em> şi, bineînţeles, marele premiu la <em><strong>Posada Rock 2015</strong></em>. Deşi e formată din tineri muzicieni, <strong>For the Wicked</strong> vine cu un metalcore modern, combinând riffuri grele, voci agresive şi refrene catchy, totul îmbrăcat într-o producţie la standarde internaţionale.

<strong>Untold Faith</strong> e o trupă de metal progresiv originară din Carei, care s-a înfiinţat în 2010. Stilul abordat de formţie se încadrează undeva între technical thrash metal şi „progressive metal”, combinate cu elemente de groove. În anul 2015 au câştigat <em>Premiul I</em> la festivalul concurs <em><strong>Posada Rock</strong></em> din Câmpulung Muscel, iar în anul 2014 au câştigat semifinala Vest pentru <em><strong>Wacken Metal Battle</strong></em> din Timişoara. În prezent, trupeşii se pregătesc să lanseze primul EP oficial, intitulat <em><strong>„Prologue: Flatline”</strong></em>, care va conţine trei piese, şi un album conceptual.

<strong>Trans Express</strong>, originară din Cluj-Napoca, a fost formată în 1987, în acelaşi an câştigând <em>Marele Premiu</em> la <em><strong>Top T Buzău</strong></em>, <em>Marele Premiu</em> la <em><strong>Constelaţii Rock Rm.Vâlcea</strong></em>, dar mai ales <em>Premiul 1</em> la secţiunea interpretare la festivalul <em><strong>Posada Rock</strong></em>. De-a lungul timpului, trupa a cunoscut mai multe schimbări atât în componenţă, cât şi în stilul muzical abordat - din heavy metal în hard rock/clasic rock -, continuând să suţină concerte la cele mai importante evenimente muzicale, depăşind  momentele dificile cu care s-au confruntat membrii formaţiei. După 29 de ani, <strong>Trans Express</strong> se întoarce la Câmpulung Muscel pentru un recital unicat.

<em><strong><img class="size-medium wp-image-4158 alignright" src="http://definite.ro/_development/wp-content/uploads/2016/06/Posada2016-300x250.jpg" alt="Posada2016" width="300" height="250" />Festivalul Posada Rock 2016</strong></em> este organizat de <em>Asociaţia Rock Culture</em> în parteneriat cu Primăria Municipiului Câmpulung şi se va desfăşura <span style="text-decoration: underline;">în perioada 2-4 septembrie pe Stadionul Municipal din Câmpulung Muscel</span>. Un spaţiu destinat campării va fi amenajat în imediata vecinătate a zonei care găzduieşte festivalul. Camparea va fi gratuită pentru deţinătorii de bilet sau abonament.

Biletele şi abonamentele se găsesc în format electronic pe <a href="http://www.iabilet.ro,">www.iabilet.ro,</a> în reţeaua fizică <a href="http://iabilet.ro">iabilet.ro</a> (<a href="http://www.iabilet.ro/retea">www.iabilet.ro/retea</a> - Magazinul Muzica, Agenţiile Perfect Tour, stand-ul de bilete de la Metrou Unirii 1 (lângă casa de bilete Metrorex), Magazinele Uman, IQ BOX - partener Telekom, reţeaua de magazine Say - partener Orange, pe terminalele self-service ZebraPay din toată ţara) şi la Hard Rock Cafe Bucureşti.

Online puteţi plăti cu cardul, PayPal, pe factura de abonament Vodafone şi Orange, prin ramburs cu plata cash prin FanCurier oriunde în ţară sau prin OP.

Biletele şi abonamentele au următoarele preţuri:
- 20 lei biletul pentru o zi
- 45 de lei abonamentul pentru cele trei zile de festival.